Diari Oficial de la Generalitat Valenciana


Sumari del DOGV 9951, del 04-10-2024 (2024/10504)

RESOLUCIÓ de 30 de setembre de 2024, per la qual es deleguen atribucions en determinats òrgans i unitats administratives de la Conselleria.
-------------------------------------------------------------------------------------------------------------------------------------------

### Dades del document

Número de DOGV
:   9951

Data del DOGV
:   04-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10016

CVE
:   RHVZ-S-3755-50221

Data del document
:   30-09-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Anàlisi jurídica

 Descriptors 

:   * Conselleria d'Innovació, Indústria, Comerç i Turisme
    * administració regional
    * legislació
    * organització administrativa

Mitjançant el Decret 226/2023, de 19 de desembre, del Consell, pel qual s'aprova el Reglament orgànic i funcional de la Conselleria d'Innovació, Indústria, Comerç i Turisme, es va efectuar una nova configuració de l'àmbit competencial del departament i de la seua estructura organitzativa.

L'Orde 3/2024, de 16 d'abril (DOGV 9832, de 19.04.2024), de desplegament del Reglament orgànic i funcional de la Conselleria d'Innovació, Indústria, Comerç i Turisme, regula les funcions dels òrgans superiors i del nivell directiu, així com dels màxims nivells administratius.

Els canvis organitzatius produïts en l’esmentada estructura i la necessitat de dotar de major agilitat a la gestió dels assumptes la competència dels quals té assignada la Conselleria d'Innovació, Indústria, Comerç i Turisme aconsellen, d'acord amb el principi de seguretat jurídica i eficàcia que regix l'actuació de les administracions públiques, realitzar la delegació de determinades competències en els diferents òrgans de la Conselleria.

En virtut d'això, i de conformitat amb el que es disposa en els articles 28 i 63 de la Llei 5/1983, de 30 de desembre, del Consell; en l'article 9 de la Llei 40/2015, d'1 d'octubre, de règim jurídic del sector públic, i en l'article 59 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,

RESOLC

*Primer. De les delegacions en les secretaries autonòmiques*

Delegar en les persones titulars de la Secretaria Autonòmica d'Innovació, de la Secretaria Autonòmica d'Indústria, Comerç i Consum i de la Secretaria Autonòmica de Turisme, l'exercici de les atribucions següents:

1. La resolució de recursos de reposició que corresponguen a la persona titular de la Conselleria d'Innovació, Indústria, Comerç i Turisme contra actes dictats per esta, bé directament o la resolució dels quals haguera delegat, en matèries de competència de les respectives secretaries autonòmiques.

2. L'exercici de la potestat sancionadora reconeguda per normes amb rang de llei en matèries pròpies de la competència de les respectives secretaries autonòmiques.

3. La resolució dels procediments tramitats per a delimitar la responsabilitat patrimonial de l'Administració, als quals es referix la normativa reguladora del procediment administratiu comú, que puguen instar-se a conseqüència de la seua actuació o dels òrgans que en depenguen.

4. La declaració de lesivitat dels actes administratius anul·lables dictats per les persones titulars de les direccions generals que en depenen.

5. La firma de propostes i elevació dels expedients de modificació de crèdits a l'òrgan competent per a la seua aprovació, quan les normes pressupostàries així ho requerisquen.

6. L'autorització d'encomandes de gestió i encàrrecs a mitjans propis en exercici de les competències que els corresponguen, per a aquells encàrrecs quan la quantia siga superior a 300.000 €, IVA exclòs, i no superen els 500.000 €, IVA exclòs.

*Segon. De les delegacions en la Secretaria Autonòmica d'Indústria, Comerç i Consum*

Es delega en la persona titular de la Secretaria Autonòmica d'Indústria, Comerç i Consum l'exercici de les atribucions que li corresponen en matèria de tramitació i aprovació de planejament de desenrotllament a conseqüència de les seues competències sectorials, d'acord amb el que es disposa en la normativa urbanística vigent, exceptuades les delegades expressament en les persones titulars de les direccions generals competents en matèria d'indústria, energia i mines, d'acord amb el que es disposa en el resolc sext de la present resolució.

*Tercer. De les delegacions en la Sotssecretaria*

Es delega en la persona titular de la Sotssecretaria de la Conselleria d'Innovació, Indústria, Comerç i Treball l'exercici de les atribucions següents:

1. Les facultats ordinàries en matèria de contractació administrativa i de dret privat relatives a contractes l'import de licitació dels quals no supere els 300.000 euros, IVA exclòs, a excepció de la contractació menor delegada a altres òrgans per esta resolució, i la firma dels actes i documents comptables corresponents, inclosa la devolució d'avals i altres garanties.

2. Les facultats relatives a la tramitació i incidències posteriors de l'expedient, inclosa la devolució d'avals i altres garanties, relatives a contractes l'import de licitació dels quals supere els 300.000 euros, IVA exclòs, a excepció de les facultats relatives a l'adjudicació, formalització del contracte i, si escau, modificació, resolució i suspensió d'este.

3. Els actes resolutoris relatius a l'autorització de l'ús privatiu de béns immobles de domini públic i a l'explotació dels patrimonials afectes a la Conselleria d'Innovació, Indústria, Comerç i Turisme.

4. Els actes de retenció de crèdit, autorització del gasto, disposició de crèdit i reconeixement d'obligacions, dins dels límits legals i reglamentaris, referits a qualsevol capítol de l'estat de gastos del pressupost de la Conselleria, excepte els delegats expressament a altres òrgans en la present resolució, així com el pagament d'interessos de demora que es pogueren reportar en qualsevol expedient de gasto. Esta facultat inclou també la firma dels corresponents documents comptables.

5. La devolució i confiscació d'avals i altres garanties, exceptuades les delegades específicament en la present resolució.

6. L'exercici de les facultats que corresponguen a la persona titular de la Conselleria d'Innovació, Indústria, Comerç i Turisme en matèria pressupostària, d'acord amb el que s'establix en la normativa vigent sobre la hisenda pública de la Generalitat, així com en les seues lleis de pressupostos i una altra normativa aplicable.

7. La facultat de firmar tots els documents administratius que siguen necessaris per a la formalització d'ingressos i fons extrapressupostaris.

8. L'exercici de les funcions atribuïdes per la normativa vigent a la persona titular del departament en matèria de personal.

9. La resolució de recursos de reposició que corresponguen a la persona titular de la Conselleria, en els supòsits no previstos en l'apartat 1 del resolc primer d'esta resolució, contra actes adoptats per esta, bé directament o la resolució dels quals haguera delegat.

10. La resolució dels procediments instats per a delimitar la responsabilitat patrimonial de l'administració, als quals es referix la normativa reguladora del procediment administratiu comú, i que no resulten atribuïts a les secretaries autonòmiques d'acord amb l'apartat 3 del resolc primer d'esta resolució.

11. La revisió d'ofici dels actes administratius nuls de ple dret que, de conformitat amb la normativa vigent, li corresponga adoptar a la persona titular de la Conselleria.

12. La declaració de lesivitat dels actes administratius anul·lables que, de conformitat amb la normativa vigent, li corresponga dictar a la persona titular de la Conselleria, sempre que no estiguen delegats en un altre òrgan.

13. L'autorització del gasto, disposició del crèdit i reconeixement de l'obligació relativa a les indemnitzacions per raó del servici i gratificacions per servicis extraordinaris dins del seu àmbit competencial. Així mateix, el reconeixement de l'obligació d'estes indemnitzacions, si van haver de ser tramitades a través del sistema d'informació pressupostària, o bé la firma de les corresponents ordes de pagament, si es tramiten a través del sistema de fons de caixa fixa.

14. L'autorització d'encomandes de gestió i encàrrecs a mitjans propis en exercici de les competències que els corresponguen, per a aquells encàrrecs quan la quantia siga inferior a 300.000 €, IVA exclòs.

15. La sol·licitud de designació de representant de la Intervenció per a assistir als actes de recepció dels contractes adjudicats per la Conselleria, així com dels encàrrecs a mitjans propis, de conformitat amb el que es preveu en l'article 2 del decret 31/2024, de 12 de març, del Consell, pel qual es regula la intervenció de la comprovació material de la inversió de fons públics, o norma que el substituïsca, excepte en aquells supòsits en què esta competència es delegue en uns altres òrgans adscrits a la Conselleria.

16. La competència per a autoritzar l'assistència a cursos, jornades, conferències i altres activitats formatives, del personal de la Conselleria, que comporten gasto per la seua inscripció i/o assistència, així com la retenció i aprovació del gasto.

*Quart. De les delegacions en les direccions generals*

Delegar en les persones titulars de les direccions generals d'esta Conselleria l'exercici de les atribucions següents:

1. Les facultats ordinàries en matèria de contractació administrativa i de dret privat respecte a les unitats adscrites a cadascuna d'elles, relatives a contractes el valor estimat dels quals siga inferior a 15.000 euros, IVA exclòs, així com els actes i documents corresponents, dins del seu àmbit competencial, amb excepció del pagament d'interessos de demora.

2. Els actes i documents de retenció de crèdit, autorització de la despesa, disposició de crèdit i reconeixement d'obligacions, dins dels límits legals i reglamentaris dins del seu àmbit competencial, de les transferències corrents i de capital.

3. La devolució dels ingressos indeguts dins del seu àmbit competencial.

4. La resolució de les incidències que es produïsquen amb posterioritat a la concessió de transferències corrents i de capital en els seus respectius àmbits competencials, incloent-hi la minoració de les subvencions concedides a conseqüència de qualsevol tipus de circumstància prevista en la normativa vigent.

5. La incoació i resolució dels expedients de revocació i reintegrament de transferències corrents i de capital, dins dels seus respectius àmbits competencials, en els supòsits previstos en la normativa vigent.

6. L'autorització del gasto, disposició del crèdit i reconeixement de l'obligació relatives a les indemnitzacions per raó del servici i gratificacions per servicis extraordinaris dins del seu àmbit competencial. Així mateix, el reconeixement de l'obligació d'estes indemnitzacions, si van haver de ser tramitades a través del sistema d'informació pressupostària, o bé la firma de les corresponents ordes de pagament, si es tramiten a través del sistema de fons de caixa fixa, amb excepció en este últim cas de les delegades expressament en les secretaries territorials en la present resolució.

*Quint. De les delegacions en la direcció general competent en matèria d'Indústria*

Delegar en la persona titular de la direcció general competent en matèria d'indústria, l'exercici de les atribucions que corresponen a la persona titular de la Conselleria d'Innovació, Indústria, Comerç i Turisme en l’esmentada matèria, incloses les atribucions de tramitació i aprovació de planejament de desenrotllament d'acord amb la normativa urbanística vigent en les esmentades matèries, així com l'exercici de les atribucions corresponents a la devolució i confiscació d'avals, fiances i altres garanties en matèria d'indústria.

*Sext. De les delegacions en la direcció general competent en matèria de Comerç, Artesania i Consum*

Delegar en la persona titular de la Direcció General competent en matèria de comerç, artesania i consum:

1. L'exercici de les atribucions que corresponguen a la persona titular de la Conselleria d'Innovació, Indústria, Comerç i Turisme en matèria d'autorització d'establiments comercials d'impacte territorial.

2. Les resolucions i actes en expedients relatius a la implantació o modificació de preus i tarifes subjectes al règim d'autorització i comunicació, en el marc de la normativa vigent sobre la matèria.

3. L'atorgament i l'expedició del document de qualificació artesana, al qual es referix l'article nové de la Llei de la Generalitat Valenciana 1/1984, de 18 d'abril, d'ordenació de l'artesania.

4. Les resolucions i actes vinculats al pagament de les indemnitzacions a les persones àrbitres en matèria de consum. Esta facultat inclourà, si és el cas, la firma dels documents comptables necessaris per a l'abonament d'estes indemnitzacions.

*Sèptim. De les delegacions en la direcció general competent en matèria d’energia i mines*

Delegar en la persona titular de la direcció general competent en matèria d'energia i mines l'exercici de les atribucions que corresponen a la persona titular de la Conselleria d'Innovació, Indústria, Comerç i Turisme en les esmentades matèries, incloses les atribucions de tramitació i aprovació de planejament de desenrotllament d'acord amb la normativa urbanística vigent en les esmentades matèries, així com l'exercici de les atribucions corresponents a la devolució i confiscació d'avals, fiances i altres garanties en matèria d'energia i mines.

*Octau. De les delegacions en la Secretaria General Administrativa*

Delegar en la persona titular de la Secretaria General Administrativa:

1. L'exercici de les facultats relatives a la gestió dels gastos de personal, compresa la firma de tots els documents administratius i de gestió comptable que siguen necessaris per a la preparació i execució d'estos gastos, excepte el pagament dels interessos de demora que pogueren produir-se.

2. L'exercici de les facultats atribuïdes a la persona titular de la sotssecretaria en matèria d'horari de treball, permisos i llicències i vacacions del personal.

*Nové. De les delegacions en les direccions territorials*

Delegar en les persones titulars de les direccions territorials d'esta Conselleria l'exercici de les atribucions següents:

1. L'exercici de les facultats ordinàries de contractació administrativa i de dret privat d'aquells contractes destinats a satisfer directament necessitats de les direccions territorials o dels servicis i unitats adscrits a cadascuna d'elles, el valor estimat dels quals siga igual o superior a 6.000 euros i inferior a 15.000 euros, IVA exclòs, amb excepció del pagament d'interessos de demora.

2. La devolució dels ingressos indeguts dins del seu àmbit competencial.

*Deu. De les delegacions en les secretaries territorials*

Delegar en les persones titulars de les secretaries territorials d'esta Conselleria l'exercici de les atribucions següents:

1. L'exercici de les facultats ordinàries de contractació administrativa i de dret privat, respecte de les necessitats de les direccions territorials o dels servicis i unitats adscrits a cadascuna d'elles, relatives a contractes el valor estimat dels quals siga inferior a 6.000 euros, IVA exclòs, amb excepció del pagament d'interessos de demora.

2. L'autorització del gasto, disposició del crèdit, reconeixement de l'obligació i la firma de les ordes de pagament que es tramiten pel sistema de fons de caixa fixa, relatives a les indemnitzacions per raó del servici i gratificacions per servicis extraordinaris, tributs d'àmbit local, subministraments, i els gastos d’adquisició de mostres, en relació amb les caixes assignades al seu respectiu àmbit territorial.

*Onze. De la revocació i avocació*

La present delegació d'atribucions en matèria podrà ser revocada en qualsevol moment per l'òrgan delegant, de conformitat amb el que s'establix en l'article 63.5 de la Llei 5/1983, de 30 de desembre, del Consell.

Les atribucions delegades en la present resolució podran ser avocades en els termes i amb els requisits que establix la normativa aplicable.

*Dotze. De la constància expressa de la delegació i la no subdelegació*

Les resolucions o actes administratius que s'adopten en virtut d'esta delegació indicaran expressament esta circumstància i es consideraran dictats per l'òrgan delegant.

Les atribucions exercides per delegació no podran ser objecte de delegació en un altre òrgan.

*Tretze. De les suplències de les persones titulars dels òrgans delegats*

1. En cas d'absència, vacant o malaltia de la persona titular de l'òrgan en qui es deleguen facultats, estes seran exercides per aquells òrgans que establix el reglament orgànic i funcional de la Conselleria i, si és el cas, per la persona titular de la unitat administrativa a qui se li haja atribuït la suplència.

2. En cas d'absència, vacant o malaltia de les persones titulars de les direccions territorials de la Conselleria, les competències delegades seran exercides en la forma prevista en l'Orde 3/2024, de 16 d'abril, de desplegament del Reglament orgànic i funcional de la Conselleria d'Innovació, Indústria, Comerç i Turisme, aprovat mitjançant el Decret 226/2023, de 19 de desembre, del Consell.

3. En cas d'absència, vacant o malaltia de les persones titulars de les secretaries territorials, les competències delegades seran exercides en la forma prevista en l'esmentada Orde 3/2024, de 16 d'abril.

*Catorze. De la derogació d'anteriors delegacions*

Queden derogades totes les delegacions que s'oposen al que s'establix en la present resolució i, especialment:

Resolució de 19 gener 1996, del secretari general de la Conselleria d'Indústria i Comerç, sobre delegació d'atribucions en matèria de personal.

Resolució de 24 de febrer de 2021, de la consellera d'Innovació, Universitats, Ciència i Societat Digital, sobre delegació de determinades competències en altres òrgans de la Conselleria.

Resolució de 17 de febrer de 2022, del president de la Generalitat, per la qual delega determinades atribucions en diferents òrgans de la Presidència, en matèria de turisme.

Resolució de 21 d'octubre de 2022, del conseller d'Economia Sostenible, Sectors Productius, Comerç i Treball, per la qual es deleguen atribucions en determinats òrgans i unitats administratives de la Conselleria, i correcció d'errors de 21 d'octubre de 2022.

*Quinze. De l'entrada en vigor*

Esta resolució tindrà efecte des de l'endemà de la seua publicació en el *Diari Oficial de la Generalitat Valenciana*.

  

Alacant, 30 de setembre de 2024

Nuria Montes de Diego

Consellera d'Innovació, Indústria, Comerç i Turisme